**SARUNU PROCEDŪRAS**

**„4x4 taktisko vieglo/vidējo transportlīdzekļu iegāde”**

**iepirkuma komisijas 24.08.17. sēdē sniegtās atbildes uz ieinteresēto piegādātāju uzdotajiem jautājumiem**

1. **jautājums** (ieinteresētais piegādātājs SIA “RECK”, pielikums Nr. 1)

Sarunu procedūras „4x4 taktisko vieglo/vidējo transportlīdzekļu iegāde”, (identifikācijas Nr. AM 2017/003) nolikuma pielikumā Nr. 3.” Vispārējs Preces apraksts” punktā “Aizsardzība” ir minētas prasības:

* transportlīdzeklis, kuru iespējams ērti aprīkot ar vismaz II ballistiskās aizsardzības līmeņa bruņām (līmeņi atbilstoši NATO Stanag 4569);
* transportlīdzekļa apakša (grīda) aprīkota, vai ērti aprīkojama ar vismaz M2a/b līmeņa pretmīnu aizsardzības bruņām (atbilstoši Stanag NATO 4569);
* transportlīdzekļa pilna masa (pilnībā nokomplektēts un ar bruņām) - Ne lielāka par 6,5 t.

Jautājums: Lai izpildītu augstāk minētās prasības ir nepieciešams palielināt transportlīdzekļa masu. Vai tiks uzskatīts par pārkāpumu un noraidīts piedāvājums, ja transportlīdzekļa pilna masa (pilnībā nokomplektēts un ar bruņām), atbilstoši II ballistiskās aizsardzības līmeņa bruņām un M2a/b līmeņa pretmīnu aizsardzības bruņām (atbilstoši Stanag NATO 4569) - būs 11t?

Atbilde:

Tehniskās specifikācijas prasības līdz uzaicinājumam iesniegt piedāvājumu vēl tiks precizētas. Transportlīdzekļa pilnas masas atbilstība izvirzītajām prasībām nebūs diskvalificējošais faktors, taču tas ir būtisks un tiks vērtēts kopsakarā ar transportlīdzekļa spēju nodrošināt maksimāli labu taktisko mobilitāti.

1. **jautājums** (ieinteresētais piegādātājs Israel Aerospace Industries Ltd., pielikums Nr. 2)

Lūdzam pagarināt piedāvājumu iesniegšanas termiņu par 2-3 nedēļām, lai būtu vairāk laika sagatavot nepieciešamos dokumentus un paspētu tos atbilstoši noformēt.

Atbilde:

Šobrīd pieteikumu iesniegšanas termiņš diemžēl nevar tikt pagarināts.

1. **jautājums**

Par transportlīdzekļa pilnas masas prasībām, kas ir 6.5 tonnas. Pamatprasības svaram ir:

1. bruņu dzelzs svars, kāds ir nepieciešams 2 līmeņa ballistiskajai aizsardzībai un 2a un 2b līmeņa pretmīnu aizsardzībai;
2. kravnesība ne mazāka par 900 kg;
3. platformas svars nav noteikts.

Saskaitot minētos trīs svara rādītājus (1, 2 un 3), tika secināts, ka bruņu materiāls, ko nepieciešams lietot, ir kompozītmateriāli. Vai tāds ir pasūtītāja mērķis? Vai var piedāvāt smagāku transportlīdzekli, bruņām izmantojot dzelzi (9t transportlīdzeklis), kas būtu lētāk gan precei, gan tās dzīvescikla laikā?

Atbilde:

Skatīt atbildi uz 1.jautājumu.

1. **jautājums**

Platforma: vai platforma būs *GFE (Government Furnished Equipment)* šajā iepirkumā vai tiks precizētas prasības tai un tā tiks pirkta šajā iepirkumā?

Atbilde:

Platforma netiks pirkta šajā iepirkumā. Saskaņā ar tehniskās specifikācijas prasībām, ir jānodrošina ātra un ērta aprīkošana ar NATO 7.62-1.27 mm ložmetēja 360º grozāmu platformu.

1. **jautājums**

Vai ir iespējams saņemt skaidrojumu par kopējo procedūru un laika grafiku/ilgumu katram posmam?

Atbilde:

Sarunu procedūras pirmajā posmā atbilstoši nolikuma prasībām tiks atlasīti kandidāti, kuri tiks uzaicināti iesniegt tehnisko un finanšu piedāvājumu (Uzaicinājumu). Uzaicinājuma noteikumos tiks noteiktas visas prasības attiecībā uz vērtēšanu, kuras ietvaros notiks arī piedāvāto transportlīdzekļu testēšana darbībā, pārbaudot tā taktisko mobilitāti.

Noteikt precīzus termiņus šobrīd nav iespējams. Piedāvājumu sagatavošanas un iesniegšanas laiks tiks saskaņots ar visiem pretendentiem, kas tiks uzaicināti iesniegt piedāvājumu.

1. **jautājums**

šobrīd nav izvirzītas nekādas prasības attiecībā uz motora gāzu emisijām. Lūdzam skaidrot, vai būs kādas ierobežojošas prasības par emisijām.

Atbilde:

Attiecībā uz gāzu emisijām šobrīd nav noteiktas nekādas prasības. Visas tehniskās prasības, kas pasūtītājam ir būtiskas un tiks vērtētas, tiks norādītas Uzaicinājumā.

1. **jautājums**

Neatkarīgā balstiekārta. Mēs varam piedāvāt 4x4 bruņu transportlīdzekli ar fiksētām asīm, kas nodrošina labāku manevrēšanu uz lauka un saglabā konstantu klīrensa augstumu. Vai fiksētas (atkarīgās) asis ir pieņemamas?

Atbilde:

Tehniskās specifikācijas prasības līdz uzaicinājumam iesniegt piedāvājumu vēl tiks precizētas. Transportlīdzekļa balstiekārtas atbilstība izvirzītajām prasībām nebūs diskvalificējošais faktors, taču tas ir būtisks un tiks vērtēts kopsakarā ar transportlīdzekļa spēju nodrošināt maksimāli labu taktisko mobilitāti.

1. **jautājums**

Iesniedzamie dokumenti: Nav iedota iesniedzamo dokumentu forma. Kā ārvalstu kompānija (kas var veidot piegādātāju apvienību, iesaistot vietējo komersantu), mēs vēlamies iesniegt dokumentus atbilstoši. Vai būs iespēja, gadījumā ja iesniegtie dokumenti nav skaidri saprotami, saņemt lūgumu skaidrot iesniegto informāciju.

Atbilde:

Jā, ja iesniegtajos dokumentos būs kādas neskaidrības, iepirkuma komisija lūgs sniegt skaidrojumu par iesniegto informāciju.

1. **jautājums** (ieinteresētais piegādātājs MILREM, pielikums Nr. 4)

Vai ir iespējams pagarināt piedāvājumu iesniegšanas termiņu?

Atbilde:

Skatīt atbildi uz 2.jautājumu.

1. **jautājums**

Vai pēc kandidātu atlases ir paredzēta dialoga fāze, lai apspriestu piedāvāto transportlīdzekļu konceptu, kas šobrīd ir pieejami un kas ir attīstības stadijā?

Atbilde:

Līdz piedāvājumu iesniegšanai sarunas nav paredzētas. Sarunas tiks rīkotas pēc piedāvājuma iesniegšanas, atbilstoši izvirzītajām prasībām Uzaicinājumā un tehniskajā specifikācijā.

1. **jautājums**

Vai ir plāns, kad transportlīdzekļiem vajadzētu tikt nogādātiem Latvijā uz testēšanu?

Atbilde:

Konkrētu laiku noteikt šobrīd nav iespējams. Pēc kandidātu atlases un iesniegto piedāvājumu izvērtēšanas pēc iesniegtajiem dokumentiem, vienojoties ar pretendentiem tiks noteikts termiņš, kādā būs jāpiegādā transportlīdzeklis testēšanai.

1. **jautājums**

Vai ir noteikts, cik transportlīdzekļi būs jāpiegādā testēšanai un vai tie būs *soft-skin* (bez bruņām) un ar bruņām?

1. Vai ir pieejama sīkāka informācija par transportlīdzekļu testēšanu?
2. Ko nozīmē “*soft-skin*”?
3. Pilnībā apbruņotajiem: kura līmeņa aizsardzība (KE 2.līmenis, mīnām 2a/2b?)?
4. Kuru variantu būs jāpiegādā, cik daudz apkalpes locekļiem?

Atbilde:

Tehniskās specifikācijas prasības līdz uzaicinājumam iesniegt piedāvājumu vēl tiks precizētas. Tāpat tiks precizēta arī vērtēšanas un testēšanas kārtība. Sīkāka informācija būs pieejama nākamajā iepirkuma posmā un tiks nosūtīta tiem komersantiem, kas tiks uzaicināti iesniegt piedāvājumu.

1. **jautājums**

Skatoties uz transportlīdzekļa tehnisko specifikāciju, kravnesību, aizsardzības prasībām, ārējiem izmēriem, neatkarīgo balstiekārtu, secinām, ka šobrīd ir praktiski neiespējami nodrošināt šīs prasības ar jau gatavu transportlīdzekli, kas atbilst visām prasībām. Tādēļ arī jautājām, vai ir paredzētas sarunas, kuru laikā ir iespēja precizēt prasības, bet ja nē, tad vai prasības tiks sadalītas kā “obligāti”, “vēlams”, “varētu būt”.

Atbilde:

Pēc piedāvājumu iesniegšanas būs iespējamas sarunas, kā arī prasības tiks sadalītas pēc svarīguma un izpildes obligātuma.

1. **jautājums**

Nolikuma 3.pilikums “preces apraksts”. Vai šis paraksts un prasības ir obligāti izpildāmas? Kā komisija pārbaudīs prasību izpildi?

Atbilde:

Nolikuma 3.pielikumā ir norādīts preces vispārējais apraksts. Nosūtot uzaicinājumu tiks dota sīkāka tehniskā specifikācija, kurā būs norādīts arī prasību izpildes obligātums.

Arī vērtēšanas kritēriji tiks noteikti Uzaicinājumā.

1. **jautājums**

Pie kopējā apjoma 500-700 transportlīdzekļu iegādes būtu saprātīgi iesaistīt vietējo industriju. Vai vietējās industrijas iesaiste ir būtiska un ietekmēs lēmuma pieņemšanu? Ja jā, tad šobrīd tas nav ietverts kandidātu atlases kritērijos.

Atbilde:

Vietējās industrijas iesaiste ir pieļaujama un vēlama, taču tā netiek noteikts kā atlases kritērijs. Saskaņā ar Nolikuma 9.4.3.punktā noteikto pretendentiem būs jāpiedāvā piegādes drošības risinājuma scenārijs, kas tiks noteikts kā viens no vērtēšanas kritērijiem.

1. **jautājums**

Efektīvam un ātram servisam un tehniskajam atbalstam transportlīdzekļu dzīvescikla laikā mēs vēlētos sameklēt partnerus Latvijā, taču to nebūs iespējams atspoguļot iesniegtajos dokumentos pilnā apmērā līdz 6.septembrim. Vai tas varētu būt izslēgšanas iemesls?

Atbilde:

Šajā posmā pretendentam ir jāiesniedz dokumentu par iepriekšējo pieredzi. Attiecībā uz līguma izpildi un piesaistītajiem apakšuzņēmējiem (partneriem), dokumentāciju būs iespējams papildināt, ņemot vērā visas prasības, kas izvirzītas tehniskajam piedāvājumam.

1. **jautājums**

Nolikuma 2.1.4.punktā ir minēts 4.pielikums. Vai ir iespējams to saņemt?

Atbilde:

4.pielikums ir pieejams Nolikuma pēdējā (26.lpp.) lapaspusē.

1. **jautājums** (ieinteresētais piegādātājs SIA “Thales Latvia”, pielikums Nr. 4)

Jautājums netiek citēts 9skatīt pielikumu Nr. 4), jo ietver vairākus no iepriekš apskatītajiem jautājumiem un atbildes ir sniegtas ar atbildēm uz 1., 12., 13.jautājumu.